CELEX: 32018D0818
Language: sl
Date: 2018-05-28 00:00:00
Title: Izvedbeni sklep Sveta (EU) 2018/818 z dne 28. maja 2018 o naložitvi globe Avstriji zaradi izkrivljanja podatkov o dolgu v deželi Salzburg

4.6.2018   
            
            
               SL
            
            
               Uradni list Evropske unije
            
            
               L 137/23
            
         IZVEDBENI SKLEP SVETA (EU) 2018/818
   z dne 28. maja 2018
   o naložitvi globe Avstriji zaradi izkrivljanja podatkov o dolgu v deželi Salzburg
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1173/2011 Evropskega parlamenta in Sveta z dne 16. novembra 2011 o učinkovitem izvrševanju proračunskega nadzora v euroobmočju (1) ter zlasti člena 8(1) Uredbe,
   ob upoštevanju priporočila Evropske komisije,
   ob upoštevanju naslednjega:
   
               (1)
            
            
               V skladu s členom 126(1) Pogodbe o delovanju Evropske unije (PDEU) se države članice izogibajo čezmernemu javnofinančnemu primanjkljaju.
            
         
               (2)
            
            
               Podatki o javnofinančnem primanjkljaju in dolgu, ki so pomembni za uporabo členov 121 in 126 PDEU in uporabo Protokola št. 12 o postopku v zvezi s čezmernim primanjkljajem, priloženega Pogodbi o Evropski uniji in PDEU, so bistveni za usklajevanje ekonomske politike v Uniji.
            
         
               (3)
            
            
               Da bi se okrepilo izvrševanje proračunskega nadzora v euroobmočju ter odvračalo od napačnega prikazovanja – povzročenega bodisi namerno bodisi zaradi hude malomarnosti – podatkov o javnofinančnem primanjkljaju in dolgu, lahko Svet na priporočilo Komisije odloči, da odgovorni državi članici naloži globo.
            
         
               (4)
            
            
               Komisija je 3. maja 2016 začela preiskavo v zvezi z izkrivljanjem statističnih podatkov v Avstriji, kot je navedeno v Uredbi (EU) št. 1173/2011. Predhodne ugotovitve preiskave so bile 20. decembra 2016 v skladu z Delegiranim sklepom Komisije 2012/678/EU (2) poslane Avstriji, da bi pripravila pripombe. Avstrija je 25. januarja 2017 predložila svoje pisne pripombe o predhodnih ugotovitvah.
            
         
               (5)
            
            
               Komisija je 22. februarja 2017 ob upoštevanju pripomb, ki jih je predložila Avstrija, sprejela poročilo o preiskavi v zvezi z izkrivljanjem statističnih podatkov v Avstriji, kot je navedeno v Uredbi (EU) št. 1173/2011 Evropskega parlamenta in Sveta o učinkovitem izvrševanju proračunskega nadzora v euroobmočju.
            
         
               (6)
            
            
               Komisija v svojem poročilu ugotovila, da so bili deželno računsko sodišče (Landesrechnungshof – LRH), urad salzburške deželne vlade (Amt der Salzburger Landesregierung) in salzburška deželna vlada (Salzburger Landesregierung), ki so subjekti znotraj sektorja države Avstrije, hudo malomarni, saj niso zagotovili ustreznih postopkov kontrol priprave podatkov in postopkov poročanja. Zaradi tega so navedeni subjekti prispevali k dejstvu, da je oddelek za proračun urada salzburške deželne vlade lahko napačno prikazal in prikril finančne transakcije. To je v letih 2012 in 2013, tj. po začetku veljavnosti Uredbe (EU) št. 1173/2011, privedlo do tega, da so bili Eurostatu sporočeni napačno prikazani podatki o dolgu Avstrije za obdobje 2008–2012. Poleg tega je Komisija v poročilu ugotovila, da se je avstrijski statistični urad (Statistik Austria – STAT) najpozneje od 6. decembra 2012 zavedal možnega napačnega prikazovanja računovodskih izkazov dežele Salzburg, vendar je Komisijo (Eurostat) o tem dejstvu obvestil šele 10. oktobra 2013.
            
         
               (7)
            
            
               Znesek globe ne sme presegati 0,2 % bruto domačega proizvoda Avstrije v letu 2015.
            
         
               (8)
            
            
               Referenčni znesek globe, ki se naloži, mora biti enak 5 % večjega učinka napačnega prikazovanja podatkov Avstrije o dolgu sektorja država za zadevna leta, zajeta v uradnem obvestilu v okviru postopka v zvezi s čezmernim primanjkljajem. Popravek dolga, ki ga je sporočila Avstrija za uradno obvestilo v okviru postopka v zvezi s čezmernim primanjkljajem iz aprila 2014, je znašal 1 192 milijonov EUR. Referenčni znesek za globo bi tako moral znašati 59,6 milijona EUR.
            
         
               (9)
            
            
               Ob upoštevanju meril, določenih v točki (d) člena 14(3) Delegiranega sklepa 2012/678/EU, je Komisija v svojem poročilu ugotovila, da je zadevno ravnanje države članice, na katerem lahko temelji globa, potekalo v obdobju od 13. decembra 2011, ko je začela veljati Uredba (EU) št. 1173/2011, do začetka preiskave. Komisija je ugotovila tudi, da je bilo zadnje uradno obvestilo, v katerem je prišlo do zadevnega napačnega prikazovanja, uradno obvestilo v okviru postopka v zvezi s čezmernim primanjkljajem iz oktobra 2013, ki je zajemalo leta 2009–2012. V kontekstu navedene uredbe je napačno prikazovanje podatkov za leti 2011 in 2012 v uradnih obvestilih iz leta 2012 oziroma 2013 v okviru postopka v zvezi s čezmernim primanjkljajem relevantno zato, ker upravičuje zvišanje zneska globe.
            
         
               (10)
            
            
               Ob upoštevanju meril iz točke (a) člena 14(3) Delegiranega sklepa 2012/678/EU je Komisija v svojem poročilu ugotovila, da napačno prikazovanje podatkov zaradi omejenega vpliva na dolg Avstrije kot celote ni občutno vplivalo na delovanje okrepljenega ekonomskega upravljanja Unije. Ti elementi upravičujejo znižanje zneska globe.
            
         
               (11)
            
            
               Ob upoštevanju meril iz točke (b) člena 14(3) Delegiranega sklepa 2012/678/EU je Komisija v svojem poročilu ugotovila, da je bilo napačno prikazovanje posledica hude malomarnosti. Komisija v svojem poročilu ni ugotovila, da je prišlo do namernega napačnega prikazovanja v okviru postopka v zvezi s čezmernim primanjkljajem. V zvezi s tem ne bi smela biti uporabljena nobena prilagoditev zneska globe.
            
         
               (12)
            
            
               Ob upoštevanju meril iz točke (c) člena 14(3) Delegiranega sklepa 2012/678/EU je Komisija v svojem poročilu ugotovila, da je k napačnemu prikazovanju podatkov pripomoglo dejstvo, da so bili trije subjekti iz sektorja država Avstrije hudo malomarni, saj niso zagotovili ustreznih postopkov kontrol priprave podatkov in postopkov poročanja. Komisija kljub temu meni, da ni šlo za usklajeno delovanje navedenih subjektov. Ti elementi upravičujejo znižanje zneska globe.
            
         
               (13)
            
            
               Ob upoštevanju meril iz člena 14(3)(e) Delegiranega sklepa 2012/678/EU je Komisija v svojem poročilu ugotovila, da so STAT in vsi zadevni subjekti med preiskavo v veliki meri sodelovali. Ta element bi običajno upravičil znižanje zneska globe. Kljub temu je bilo potrjeno, da bi STAT v skladu z načelom potrebne skrbnosti lahko imel in bi tudi moral imeti hitrejšo in bolj proaktivno vlogo pri obveščanju Komisije (Eurostata) o tem, da je prišlo do napačnega poročanja pri računovodskih izkazih dežele Salzburg. Ta element bi običajno upravičil zvišanje zneska globe. Vendar bi bilo treba pri tej ugotovitvi upoštevati zelo zapleteno dejansko stanje, zaradi katerega je prišlo do napačnega poročanja, ki vključuje izgube v okviru izvedenih finančnih instrumentov in posledično tehnične težave, povezane z razumevanjem in pripravo teh instrumentov, in ki bi jih bilo treba upoštevati pri oceni stopnje skrbnosti, ki jo izkazujejo organi zadevne države članice. Ob upoštevanju skupnega učinka elementov, ki upravičujejo znižanje globe – izkazane visoke stopnje sodelovanja v času preiskave in težav zaradi zelo zapletenih dejstev – in elementov, ki upravičujejo njeno zvišanje, bi bilo treba znesek globe še vedno znižati.
            
         
               (14)
            
            
               Komisija priporoča, da bi morala globa, ki se naloži Avstriji, znašati 29,8 milijona EUR. Glede na te okoliščine bi morala ta globa znašati 26,82 milijona EUR –
            
         SPREJEL NASLEDNJI SKLEP:
   Člen 1
   Avstriji se naloži globa v višini 26,82 milijona EUR zaradi napačnega prikazovanja podatkov o dolgu sektorja država, povzročenega zaradi hude malomarnosti treh vladnih subjektov, kakor je ugotovljeno v poročilu Evropske komisije v zvezi s preiskavo o izkrivljanju statističnih podatkov v Avstriji, kot je navedeno v Uredbi (EU) št. 1173/2011.
   Člen 2
   Ta sklep je naslovljen na Republiko Avstrijo.
   
      V Bruslju, 28. maja 2018
      
         
            Za Svet
         
         
            Predsednik
         
         E. KARANIKOLOV
      
   
   
      (1)  UL L 306, 23.11.2011, str. 1.
   
      (2)  Delegirani sklep Komisije 2012/678/EU z dne 29. junija 2012 o preiskavah in globah v zvezi z izkrivljanjem statističnih podatkov, kot je navedeno v Uredbi (EU) št. 1173/2011 Evropskega parlamenta in Sveta o učinkovitem izvrševanju proračunskega nadzora v euroobmočju (UL L 306, 6.11.2012, str. 21).